DECRETO 201/2010, do 2 de decembro, polo que se declara a urxente ocupación, para os efectos de expropiación forzosa, dos bens e dereitos necesarios para a realización das obras do proxecto de ampliación da plataforma e mellora do trazado na C.P. 7103 de Laranga a Olveira por Seráns, p.k. 0,000 ao p.k. 6,100 da Deputación Provincial da Coruña.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 20/12/2010

A Deputación Provincial da Coruña, en sesión do día vinte e tres de febreiro de dous mil seis, aprobou o proxecto de ampliación da plataforma e mellora do trazado na C.P. 7103 de Laranga a Olveira por Serans, p.k. 0,000 ao p.k. 6,100 e, na sesión do trinta de un de xullo de dous mil oito, ratificou a súa solicitude á Xunta de Galicia para a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
Que o expediente se tratou na comisión de secretarios xerais previa á súa elevación ao Consello da Xunta de Galicia.
Que o expediente contén a documentación que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3º da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala a Deputación e os informes dos técnicos, a execución da obra non se pode demorar no tempo, xa que este tramo da estrada, que atravesa núcleos de poboación de gran densidade, ten un largo de calzada insuficiente ás necesidades dos vehículos, agravado pola súa tipoloxía, vehículos pesados, ao que se suma os cambios de rasante e curvas de raio reducido moi perigosos e á carencia de beiravías. Con esta actuación trátase de diminuír o alto risco de accidentes con perigo para a vida humana, tal e como o demostran os nove accidentes producidos nos últimos catro anos.
A competencia para a declaración da urxente ocupación correspóndelle ao Consello da Xunta de Galicia, segundo o disposto nos artigos 27º.2 e 28º.2 do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día dous de decembro de dous mil dez,
DISPOÑO:
Artigo único.- De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de ampliación da plataforma e mellora do trazado na C.P. 7103 de Laranga a Olveira por Seráns, p.k. 0,000 ao p.q. 6,100 da Deputación Provincial da Coruña, debendo, se é o caso, unha vez ocupados os terreos necesarios, obter as autorizacións que sexan necesarias dos organismos competentes, con carácter previo ao inicio das obras.
Santiago de Compostela, dous de decembro de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza